যাত্রী নয়। ইদানীং বালির বস্তা বোঝাই করে দৌড়তে দেখা যাচ্ছে মেট্রোর সর্বশেষ নতুন রেক দু’টিকে!
ত্রুটি থাকায় যাত্রী নিয়ে ওই রেক দু’টি চালাতে সাহস পাচ্ছেন না কর্তৃপক্ষ। তাই বালির বস্তা দিয়ে ভারী করে পরীক্ষামূলক দৌড় করিয়ে দেখা হচ্ছে, যাত্রী-ভার নিতে রেক দু’টি কতটা সক্ষম। 
সম্প্রতি হাতে পাওয়া এই ‘মেধা রেক’ দু’টি ন’মাস হল এসেছে। কিন্তু নানা কারণে (ত্রুটিও রয়েছে) রেক দু’টি যাত্রী পরিবহণে নামানো হয়নি। ফলে লজ্‌ঝড়ে রেক নিয়ে প্রতিদিনই পরিষেবা হোঁচট খাচ্ছে। মেট্রোর হাতে এখন কার্যত আয়ু শেষ হয়ে যাওয়া ১৪টি সাধারণ রেক আছে। সেইসঙ্গে আছে আরও ১৩টি ত্রুটিপূর্ণ বাতানুকূল রেক। বাতানুকূল এই রেকগুলি পরীক্ষামূলকভাবে তৈরি হয়েছিল। ফলে সেগুলি চালিয়ে কী ত্রুটি বেরলো তা দেখে নতুন রেক আনার কথা ছিল। কিন্তু গত ১০ বছরে কোনও নতুন রেক আসেনি। 
ন’মাস আগে এই ‘মেধা’ রেক দু’টি এসেছে। যার প্রযুক্তি ওই দু’ধরনের রেকের চেয়ে আলাদা। কিছুটা সেজন্যেও এ দু’টিকে বাগে আনতে পারছেন না কর্তৃপক্ষ। ফলে যাত্রীর বদলে বালি সিমেটের বস্তা চড়ছে নতুন রেকে। মাসদুয়েক আগে মেট্রো ভবনে জেনারেল ম্যানেজার এক সাংবাদিক বৈঠকে জানিয়েছিলেন, কিছু সংস্কারের কাজ চলছে রেক দু’টিতে। শেষ হলে তাড়াতাড়ি চালানো হবে। কিন্তু সে-ব্যাপারে কর্তাদের কাছে এখনও কোনও খবর নেই। এদিকে, দুর্দশা বাড়ছে যাত্রীদের। গরম পড়তে না পড়তেই বাতানুকূল রেকে নানাবিধ ত্রুটি দেখা দিচ্ছে। 
মেট্রো রেকের প্রযুক্তি আলাদা হলেও এই ‘মেধা’ রেক অন্য রেল জোনেও এসেছে। যেগুলি চালানো হচ্ছে ইএমইউ লোকাল ট্রেন হিসাবে। এ রাজ্যের দক্ষিণ পূর্ব রেলের এই রকম চারটি ‘মেধা’ রেক নিত্যদিন হাওড়া-খড়গপুর লাইনে যাতায়াত করছে। 
দক্ষিণ-পূর্ব রেল সূত্রের খবর, আরও দু’টি রেক প্রায় প্রস্তুত। কিন্তু এই ছ’টি রেকে কোনও ত্রুটি মেলেনি। তাহলে মেট্রো রেকে ত্রুটি কেন? জানে না কেউ।